|  |  |
| --- | --- |
| *Визия за ОСП след 2020 г.* |  |

**1.** **Настоящото Финландско Председателство на Съвета на ЕС се надява да постигне напредък в обсъждането на Общата селскостопанска политика след 2020 г. (ОСП).** Тези преговори обаче ще зависят в голяма степен от паралелните дискусии относно Многогодишната финансова рамка на ЕС (МФР) за 2021—2027 г. Новото финландско правителство, сформирано преди няколко седмици от социалдемократа Антти Ринне след парламентарните избори през април 2019 г., е финализирало програмата за своето шестмесечно председателство на ЕС, което започна на 1 юли 2019 г. На 26 юни 2019 г. беше публикуван първи общ документ от около 20 страници, в който бяха очертани основните му приоритети. „Искаме да насърчим такава ОСП, която в по-голяма степен отчита климатичните промени“, посочва Финландия. В главата за МФР се посочва, че е необходимо „да се гарантира рентабилността на селскостопанската дейност във всички държави членки на Съюза. Реформираната ОСП трябва да адресира предизвикателствата в областта на продоволствената сигурност, промяната на климата и опазването на околната среда“. В допълнение средствата, отпуснати за развитие на селските райони, които са най-силно засегнати от съкращенията, предложени от Комисията в пакета от ОСП за 2021-2027 г., играят „съществена роля“. Министърът на земеделието на Финландия Яри Леппа ще председателства първото заседание на Съвета на 15 юли 2019 г. в Брюксел. Неговата основна задача ще бъде да способства постигането на споразумение в Съвета за бъдещата ОСП, което по отношение най-важните моменти ще бъде възможно, само ако Европейският съвет намери компромис по МФР 2021-2027 г.Останалите заседания на Съвета по земеделие са насрочени за 16 септември, 14 октомври, 18 ноември и 16 декември 2019 г. Неформална среща на министрите на земеделието ще се проведе от 21 до 23 септември 2019 г. в Хелзинки. Финландското Председателство също се ангажира с „напредъка в прилагането на стратегията за биоикономика“. Конференция по тази тема ще се проведе в Хелзинки от 8 до 10 юли 2019 г.

**2. На 03 юли 2019 г. за Председател на Европейския парламент (ЕП) беше избран Давид Мария Сасоли.** Новият Председател на ЕП е италиански политик и журналист, член на Демократическата партия на Италия, член на ЕП от 2009 г. На 2 юли 2019 г. той бе предложен за Председател от Прогресивния алианс на социалистите и демократите (S&D). Сасоли беше избран с 345 гласа в подкрепа, наследявайки Антонио Таяни. Той е седмият италианец, който заема длъжността. В своята реч по случай избирането си Сасоли говори за Европейския проект като за мечта за мир и демокрация. Той каза, че европейските граждани са показали, че все още вярват в проекта и подчерта гордостта от европейското многообразие. Сасоли добави, че "Европа ще бъде по-силна само с Парламент, който играе по-значима роля". В първото си публично изявление като новоизбран Председател Давид МарияСасоли отдаде почит на жертвите на тероризма в ЕС, посещавайки едно от местата на бомбените атентати в Брюксел през 2016 г. метростанция „Maalbeek/Maelbeek“. Той каза: "Трябва да отдадем почит на жертвите в столицата на Европа. Трябва да възпоменем европейските граждани, които бяха жертви на тези атаки. Това е почит към всички жертви на тероризма. Искам да започна мандата си като Председател с този символичен акт." Председателят на Европейския парламент ръководи дебатите и дейността на Парламента. Също така той представлява ЕП в рамките на ЕС и в международен план. Подписът му е необходим за приемането на повечето законодателни актове на ЕС и неговия бюджет. Председателят служи за срок от 2,5 години. От създаването на Европейския парламент през 1952 г. до 2018 г. позицията е заемана от тридесет, петнадесет от които след първите парламентарни избори през 1979 г. Двама от Председателите са жени, а повечето от тях - от старите държави членки.

**3. Учредителното заседание на Комисията по земеделие и развитие на селските райони на ЕП ще се състои на 10 юли, за да избере председател и четирима заместник-председатели, като имената на координаторите на групите ще се финализират през следващите дни.** Бившият италиански министър на земеделието и виден евродепутат Паоло Де Кастро (S&D) се очертава като най-вероятният кандидат, който да поеме ролята. По-голяма на брой Комисия по земеделие на ЕП показва „стратегическото значение“ на селското стопанство: Copa & Cogeca считат, че увеличаването на броя на местата в нея от 46 на 48 демонстрира, че по отношение селското стопанство се подхожда сериозно. В изявление, публикувано на 4 юли 2019 г., генералният секретар на Copa & Cogeca Пекка Песонен заяви, че увеличението „илюстрира стратегическото значение, което ЕП отдава на въпросите, разглеждани в рамките на тази Комисия.“ Песонен изрази надежда, че „избраните членове на ЕП ще работят заедно с цел да направят селското стопанство на ЕС по-конкурентноспособно и по-устойчиво. Според него е радостно, че значителен брой от членовете на Комисията „имат добри познания за селското стопанство или защото самите те са земеделски стопани или агрономи, или поради своите политически, синдикални или индивидуални ангажименти.“ Организацията също така приветства преизбирането на значителен брой членове на Комисията от предишния Парламент, като счита, че това ще означава по-лесно продължаване на работата, включително по отношение на бъдещата ОСП. Новата Комисия по околна среда на ЕП има общо 76 членове, следвана от тази по промишленост, изследвания и енергетика (72 бр.) и Комисията по външни работи (71 бр.).